በ2025 ጎጂ ልማዳዊ ድርጊቶችና የሴት ልጅ ግርዛት ሙሉ በሙሉ ይወገዳል -ጠቅላይ ሚኒስትር ሃይለማርያም ደሳለኝ
 – ኢትዮጵያ በ2025 ጎጂ ልማዳዊ ድርጊቶችንና የሴት ልጅን ግርዛትን ሙሉ ለሙሉ ከአገሪቱ ለማስወገድ የያዘችውን ግብ ቀድማ እንደምታሳካ ጠቅላይ ሚኒስትር ሃይለማርያም ደሳለኝ ገለጹ።ጠቅላይ ሚኒስትሩ የዴንማርክን ልዕልት ሜሪ ኤልዛቤጥ ዶናልድሰንን በጽህፈት ቤታቸው ተቀብለው ባነጋገሩበት ወቅት እንዳሉት ኢትዮጵያ በሴቶች ላይ የሚደርሱ ጎጂ ባህላዊ ድርጊቶችንና የሴት ልጅ ግርዛትን በከፍተኛ ፍጥነት እየቀነሰች ነው ብለዋል።“ኢትዮጵያ እኤአ በ2025 የሴት ልጅ ግርዛትንና ጎጂ ልማዳዊ ድርጊቶችን ሙሉ ለሙሉ ከአገሪቱ ለማጥፋት የረጅም ጊዜ እቅድ ይዛ በመንቀሳቀስ ላይ ናት”ሲሉ ገልጸዋል።ችግሮቹ በሴቶችና ህጻናት ላይ ከረጅም ጊዜ ጀምሮ በህብረተሰቡ በአገሪቱ በተለያዩ አካባቢዎች እየተፈጸሙ መሆኑን የገለጹት ጠቅላይ ሚኒስትሩ ትልቁ ችግር የአመለካከት ችግር በመሆኑ ህብረተሰቡን በከፍተኛ ሁኔታ የግንዜቤ ፈጠራ ስራው ተጠናክሮ ይቀጥላል ብለዋል።የዴንማርክ ልዕልት ሜሪ ኤልዛቤጥ ዶናልድሰን በበኩላቸው ኢትዮጵያ ችግሩን ለመቀነስ የተለያዩ እርምጃዎችን በመውሰድ ላይ መሆኗን ጠቁመው በተለይም ችግሩ በዘላቂነት ሊፈቱ የሚችሉ ስትራቴጂ፤የህግ ማዕቀፎችንና አዋጆች በሚገባ ተዘርግተዋል ብለዋል።“ህብረተሰቡን በችግሩ ላይ የመፍትሄው አካል በማድረግ በኩል የተሰራው ስራ ለሌሎች አገራት ተሞክሮ ሊሆን በሚችል መልኩ ስኬታማ ስራዎች ተሰርተዋል”ያሉት ልዕልት ሜሪ አልሳቤጥ አገራቸው ችግሩን በዘላቂነት ለማስቀረት አስፈላጊውን ድጋፍ እንደምታደርግ ተናግረዋል።በሴቶች ህጻናትና ወጣቶች ሚኒስቴር የሴቶችና ወጣቶች ንቅናቄና ተሳትፎ ዳይሬክተር የሆኑት አቶ ሃይለ ልዑል ስዩም እንዳሉት ኢትዮጵያ ችግሩን ለመፍታት ከ 2000 ዓ.ም ጀምሮ በርካታ እርምጃዎችን በመውሰድ ላይ ትገኛለች።የሴት ልጅ ግርዛት በ2000 ዓ.ም ከነበረበት 52 በመቶ በአሁኑ ሰዓት ወደ 23 በመቶ መቀነስ የተቻለ ሲሆን ያለ እድሜ ጋብቻን ከ32 በመቶ ወደ 8 በመቶ ዝቅ መቻሉንም ተናግረዋል።ይህም አገሪቱ እኤአ በ2025 ችግሮቹን ሙሉ በሙሉ ለማስወገድ  የረጅም ጊዜ እቅድ እንዳላት የገለጹት ዳይሬክተሩ አሁን እያሳየች ባለችው አፈጻጸም ከቀጠለች ቀድማ ታሳካዋለች ብለዋል።የመንግስት ቁርጠኝነት፤የህብረተሰቡን አመለካከት ለመቀየርና ከአለም አቀፍ አጋር አካላት ጋር በመተባበር እየሰራው ያለው ስራ ከፍተኛ ውጤት ማስገኘቱን ገልጸዋል።በችግሮቹ ላይ የህብረተሰቡን ግንዛቤ ማሳደግና ከአለም አቀፍ አጋር አካላት ጋር በመተባበር በቅንጅት መሰራቱ በዘርፉ ለተመዘገበው ውጤት ምክንያት እንደሆኑም ሃይለ ልኡል ተናግረዋል።ኢትዮጵያ በሴቶችና ህጻናት ላይ የሚፈጸሙ ጎጂ ልማዳዊ ድርጊቶችንና የሴት ልጅ ግርዛትን በማስቀረት በኩል ያላትን ተሞክሮ ለአለም አቀፉ ማህበረሰብ  ባሳለፍነው የፈረንጆች 2014 አመት በለንደን አለም አቀፍ የጎጂ ልማዳዊ ደርጊቶች ጉባኤ ላይ ማቅረቧ ይታወቃል።ልዕልት ሜሪ ኤልዛቤጥ ዶናልድሰን ዛሬ ጠዋት በኢትዮጵያ ለሶስት ቀናት ይፋዊ የስራ ጉብኝት ለማድረግ አዲስ አበባ መግባታቸው ይታወሳል። (ኢዜአ)